Moji milí žiaci,

pred Vianocami mi jeden z vás povedal, že som ťažký workoholik a že si nepamätá hodinu, ktorú by sme len tak preflákali. Prečo teda teraz neučím?

Veľa pre mňa znamená rok 1989, lebo našej krajine priniesol slobodu. A tento štrajk znamená pre mňa možnosť slobodne vyjadriť , že vzdelanie pokladám za jednu z priorít tejto krajiny. Považujem ho totiž - spolu s tvorivosťou, krásou a láskou– za jeden zo základných pilierov môjho života.

Školstvo je u nás dlhé roky podceňované, financie, ktoré doň prúdia, sú nedostatočné a zle distribuované a náš školský systém má veľké trhliny. Môžete mi oponovať, ale prečo je potom Slovensko už dlhé roky na chvoste v testoch čitateľskej, matematickej a prírodovednej gramotnosti? Prečo sú žiaci v škole nešťastní? Prečo mnohí z vás vyštudujú jednu z mnohých slovenských vysokých škôl a neuplatnia sa na trhu práce? Prečo tí najlepší odchádzajú študovať do zahraničia? Prečo vy sami často nie ste schopní a ochotní aktívne hľadať odpovede?

Samozrejme, môžete to vždy zvaliť na učiteľa. Ako existujú zlí lekári, zlé sestričky, zlé kaderníčky či zlí čašníci, existujú prirodzene aj zlí učitelia. Ale tí z vás, ktorí sa dokážu pozrieť na problém komplexnejšie, vidia, že mnohí kantori píšu po nociach projekty, ak chcú, aby škola mala vôbec nejaké pomôcky, že vyrábajú študijné materiály, lebo učebnice, ktoré vydá ministerstvo, sú často nepoužiteľné, že sú zahrabaní v nikdy nekončiacej byrokracii, že ich platy sú v porovnaní s ostatnými vysokoškolsky vzdelanými ľuďmi značne podhodnotené, že... je chyba predovšetkým v  systéme.

Nikdy sa netajím radosťou z toho, ak ma nejaký žiak prerastie, ak sa v živote uplatní čo najlepšie a stane sa tvorivým a dobrým človekom. Vtedy si poviem, že moja práca má zmysel.

Štrajkujem preto, aby ste mali v slovenskom školstve také podmienky na vlastný rozvoj, že to budem môcť hovoriť čo najčastejšie.

Štrajkujem s vedomím, že sa aj pre vašu budúcnosť vzdávam svojej mzdy.

 Preto vás prosím o podporu. A tiež vašich rodičov. Dúfam totiž, že s nimi zdieľam spoločný cieľ – vychovať z vás vzdelaných a plnohodnotných ľudí.

S úctou Vaša PPBoleková